- Hindi News
- National
- बैंक में नौकरी दिलाने के नाम पर 300 रुपए में भरवा रहा था फार्म, पुलिस ने युवक को पकड़ा
बैंक में नौकरी दिलाने के नाम पर 300 रुपए में भरवा रहा था फार्म, पुलिस ने युवक को पकड़ा
भास्कर संवाददाता|श्रीगंगानगर
शहरपुलिस ने जागरूक लोगों की मदद से बैंक में नौकरी का झांसा देकर तीन-तीन सौ रुपए ठगने वाले एक युवक को पकड़ा। हालांकि सूचना देने वालों ने ही मुकदमा दर्ज करने के लिए परिवाद नहीं दिया। लिहाजा युवक को शांतिभंग के आरोप में गिरफ्तार किया गया। पुलिस ने उसके होमटाउन थाने से आपराधिक रिकॉर्ड पता करवाया लेकिन वहां पर कोई मामला दर्ज नहीं मिला। सेफ ड्राइव सेव लाइफ के जिला सचिव मोहन सोनी ने बताया कि गुरुवार सुबह उनके दोस्त के पास किसी अज्ञात ने फोन कर बताया कि वह एसबीआई बैंक में नौकरी लगवा सकता है। इसके लिए तीन सौ रुपए में फार्म भरे जा रहे हैं। अन्य डील सलेक्शन से पहले पक्की की जाएगी। इस संबंध में सूचना मिलने पर उन्होंने युवक को झांसा देकर मिलने को बुलाया। उधर सीओ सिटी तुलसीदास पुरोहित को सूचना दी गई। युवक ने पहले मीरा चौक और बाद में चहल चौक पर ज्यूस की दुकान पर मीटिंग के लिए बुलाया। वहां पहुंचकर युवक को फार्म के तीन सौ रुपए और फोटाे सहित दस्तावेज सौंप दिए गए। सूचना पाकर सीओ सिटी ने युवक को राउंडअप किया और मीरा चौक चौकी ले गए। मीरा चौक चौकी प्रभारी जयकुमार भादू ने बताया कि आरोपी युवक गोलूवाला निवासी राणासिंह है। उसके पास पर्स से आठ लोगों की पासपोर्ट साइज फोटो और छह एटीएम कार्ड सहित अन्य दस्तावेज बरामद हुए। मोहन सोनी और रजत स्वामी ने बताया कि आरोपी युवक ने रायसिंहनगर और रावतसर क्षेत्र में इसी तरह कई लोगों को ठगी का शिकार बनाया है।
नोकरी लगाने के नाम पर ठगी करने वाले युवक से पूछताछ करते पुलिस अधिकारी।
tgl_Latn sot_Latn hin_Deva hin_Deva san_Deva hin_Deva hin_Deva